- Hindi News
- National
- योजना का प्रचार प्रसार नहीं होने से 12 जोड़े ही हुए शामिल, कई रह गए वंचित
योजना का प्रचार-प्रसार नहीं होने से 12 जोड़े ही हुए शामिल, कई रह गए वंचित
मुख्यमंत्री कन्यादान योजना के तहत हुआ आयोजन
भास्कर संवाददाता|गंजबासौदा
सोमवार दोपहर संजय गांधी स्मृति महाविद्यालय परिसर में आयोजित अंत्योदय मेले की ग्रामीणों को सूचना न होने पर पात्र लोगों को योजनाओं का लाभ नहींं मिल सका। साथ ही रबी फसल कटाई के दौरान आयोजन किए जाने से किसान मेले का लाभ नहीं ले सके। मेले के दौरान आयोजित विवाह सम्मेलन में 12 जोड़ो के विवाह संपन्न कराए गए। कुछ ऐसे भी लोग आयोजन स्थल पर अधिकारियों और जनप्रतिनिधियों से संपर्क करते हुए देखे गए जिन्हें मुख्यमंत्री कन्यादान योजना के तहत अपने बच्चों के विवाह कराना थे। सूचना के अभाव में वे इस आयोजन का लाभ नहीं ले पाए। मेला आयोजन के दौरान जहां पात्र लोगों को पूर्व में स्वीकृत विभिन्न योजनाओं के प्रकरणों में लाभ दिया गया। वहीं ग्रामीण क्षेत्र में फसल कटाई चलने के कारण लोग बहुत कम संख्या में शामिल हो पाए।
जनपद ने 7, नगर पालिका ने 11 ट्रायसिकल बांटीं
मेले के दौरान जनपद और नगर पालिका द्वारा विभिन्न योजनाओं के प्रकरणों का लाभ दिया गया। योजना के तहत जनपद द्वारा विकलांगों को 7 ट्रायसाइकिल बांटी गई। इसी के साथ प्रधानमंत्री आवास योजना के तहत पात्र हितग्राहियों को योजना अंतर्गत आवास निर्माण की स्वीकृति दी गई। जबकि नपा द्वारा 11 ट्रायसाइकिल दी गई । मुख्य नगरपालिका अधिकारी रविन्द्र सूर्यवंशी ने बताया कि मेले के दौरान विकलांग युवकों को ट्रायसाइकिल , 3 श्रवण यंत्र व 2 महिलाओं को प्रसूति सहायता योजना का लाभ दिया गया।
अतिथियों ने आशीर्वाद देकर वर-वधू को दिए उपहार
मेले में विवाह की रस्में पूर्ण होने के बाद वर-वधू को अतिथियों द्वारा उपहार दिए गए। इनमें विवाह संस्कार के लिए मंगलसूत्र, बिछिया, पायजेब (चांदी) व पांच हजार रुपए बर्तन के लिए दिए। साथ ही घर-गृहस्थी के लिए युवतियों को बैंक खाते के माध्यम से 17 हजार रुपए प्रदान किए गए। कार्यक्रम के दौरान राज्य प्रसंस्करण एवं उद्यानिकी मंत्री सूर्यप्रकाश मीणा, जिला पंचायत अध्यक्ष तोरण सिंह दांगी, कुरवाई विधायक वीरसिंह पवार, जिला सहकारी बैंक अध्यक्ष श्यामसुंदर शर्मा, नगर पालिका अध्यक्ष मधुलिका अग्रवाल, कृषि उपज मंडी अध्यक्ष नरेन्द्र सिंह रघुवंशी ने वर वधु को सुखद वैवाहिक जीवन का आशीर्वाद दिया। इस मौके पर कलेक्टर अनिल सुचारी, एएसपी संजीव सिन्हा, एसडीएम तृप्ति श्रीवास्तव, एसडीओपी आरआर बंसल सहित विभागीय अधिकारी व जनप्रतिनिधि मौजूद थे।
मेले की सूचना न मिलने से मात्र 14 जोड़ों का ही हुआ पंजीयन
अंत्योदय मेले की सूचना ग्रामीणों को न मिलने से मेले में मात्र 14 जोड़ों के ही विवाह के लिए पंजीयन हो पाए। कार्यक्रम आयोजन के कुछ समय पूर्व तक भी ग्रामीणों को मेला आयोजन तिथि की जानकारी न होने से दो जोड़े विवाह आयोजन में शामिल नहीं हो सके। जनपद से प्राप्त जानकारी के अनुसार मेले में 12 जोड़ों के विवाह संपन्न कराए गए। इनमें 11 हिंदू व 1 मुस्लिम जोड़ा शामिल था। विवाह आयोजन के दौरान हिंदू रीति रिवाजों से विवाह की प्रक्रिया पंडितों द्वारा पूरी कराई गई जबकि काजी द्वारा मुस्लिम जोड़ों का निकाह कराया गया। कार्यक्रम स्थल पर कई ग्रामीण ऐसे भी मिले जिनका कहना था कि मेले की सूचना न होने के कारण वह अपने बेटियों का विवाह मुख्यमंत्री कन्यादान योजना के तहत नही करा पाए। मेले के माध्यम से ग्रामीणों को प्रदेश सरकार की योजनाओं का लाभ मिलने की उम्मीद थी लेकिन सूचना के अभाव में हितग्राही योजनाओं का लाभ उठाने से वंचित रह गए।
मेले से 500 मीटर दूर ही रोके जा रहे थे ग्रामीणों के वाहन
अंत्योदय मेले में यातायात व्यवस्था बनाए रखने के लिए कार्यक्रम स्थल से करीब 500 मीटर दूरी पर मेले में शामिल होने आए ग्रामीणों के वाहन रोके जा रहे थे। दूसरी तरफ कई जनप्रतिनिधियों के वाहन कार्यक्रम स्थल तक पहुंच रहे थे। इससे आवागमन अव्यवस्थित हो रहा था इसके बाद भी यातायात पुलिस द्वारा जनप्रतिनिधियों के वाहनों को नहीं हटाया गया। ग्रामीणों ने बताया कि मेले में विवाह समारोह में शामिल होने वह अपने परिवार के साथ आए हैं लेकिन वाहनों को कार्यक्रम स्थल से काफी दूर रोके जाने से काफी परेशानियों का सामना करना पड़ा। जबकि जनप्रतिनिधियों व राजनैतिक हस्तक्षेप रखने वालों के वाहन नहीं रोके गए। उन्हीं के कारण कार्यक्रम स्थल तक पहुंचने वाले मार्ग पर कई बार जाम की स्थिति निर्मित हुई।
जानकारी नहीं होने से बेटी की नहीं हो सकी शादी
गंजबासौदा। मेले के दौरान वार्ड क्रमांक सात निवासी मदनलाल ने बताया कि उनकी बेटी ममता विवाह योग्य है। जिसका विवाह मेले में आयोजित समारोह में कराना था। सूचना अभाव के कारण वह योजना का लाभ नहीं ले सके। इसी प्रकार गांव सेमरा निवासी गंगाबाई अहिरवार का कहना है कि बेटी जानकी का विवाह कराना है लेकिन आर्थिक स्थिति ठीक न होने से विवाह कराने में असमर्थ है। लंबे समय से मुख्यमंत्री कन्या दान योजना के तहत विवाह कराने की तैयारी में थे लेकिन सूचना न मिलने से वह अपनी बेटी का विवाह नहीं करा पाई।
11 हिंदू जोड़ों के विवाह और 1 मुस्लिम जोड़े का हुआ निकाह
सोमवार को मुख्यमंत्री कन्यादान योजना के तहत 12 जोड़ों के विवाह संपन्न हुए।
tgl_Latn sot_Latn hin_Deva hin_Deva hin_Deva bho_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva